

VLADA REPUBLIKE HRVATSKE

Zagreb, 8. travnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo regionalnoga razvoja i fondova Europske unije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o provedbi programa za financiranje projekata lokalne infrastrukture i ruralnog razvoja na područjima naseljenim pripadnicima nacionalnih manjina |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.), a u vezi s točkama 1.1. i 2.1. Programa Vlade Republike Hrvatske 2020. - 2024. i točkom 2.8.2. Operativnih programa nacionalnih manjina za razdoblje 2021. - 2024., Vlada Republike Hrvatske je na sjednici održanoj \_\_\_\_\_\_\_\_\_\_\_ 2021. donijela

**O D L U K U**

**o provedbi programa za financiranje projekata lokalne infrastrukture i ruralnog razvoja na područjima naseljenim pripadnicima nacionalnih manjina**

**I.**

Vlada Republike Hrvatske u okviru svoje nadležnosti i u skladu s Programom Vlade Republike Hrvatske 2020. - 2024. i Operativnim programima nacionalnih manjina za razdoblje 2021. - 2024. provodi nacionalne mjere za ostvarenje ravnomjernog razvoja svih krajeva Republike Hrvatske u skladu s načelima održivog razvoja i socijalne uključenosti.

**II.**

Ministarstvo regionalnoga razvoja i fondova Europske unije i Ministarstvo poljoprivrede financirat će u razdoblju 2021. - 2023. projekte lokalne infrastrukture i ruralnog razvoja na područjima jedinica lokalne samouprave koje ulaze u prve četiri skupine prema vrijednosti indeksa razvijenosti i s udjelom više od 5 % u stanovništvu pripadnika nacionalnih manjina prema Popisu stanovništva 2011.

**III.**

Ministarstvo regionalnoga razvoja i fondova Europske unije financirat će projekte iz točke II. ove Odluke temeljem Programa za poboljšanje infrastrukture na područjima naseljenim pripadnicima nacionalnih manjina.

**IV.**

Ministarstvo poljoprivrede financirat će projekte iz točke II. ove Odluke temeljem Programa potpora ruralnog razvoja za pomoć malim poljoprivrednim gospodarstvima za razdoblje 2021. - 2023. godine.

**V.**

Sredstva za provedbu programa iz ove Odluke osigurana su u Državnom proračunu Republike Hrvatske za 2021. godinu i projekcijama za 2022. i 2023. godinu, kako slijedi:

U 2021. godini u iznosu od:

* 20.000.000,00 kuna, u razdjelu Ministarstva regionalnoga razvoja i fondova Europske unije, na kapitalnom projektu K680046 Poboljšanje infrastrukture na područjima naseljenim pripadnicima nacionalnih manjina
* 20.000.000,00 kuna, u razdjelu Ministarstva poljoprivrede, na aktivnosti A820058 ZPP - Mjere ruralnog razvoja.

U 2022. i 2023. godini u iznosu od:

* 20.000.000,00 kuna godišnje na pozicijama Ministarstva regionalnoga razvoja i fondova Europske unije
* 20.000.000,00 kuna godišnje na pozicijama Ministarstva poljoprivrede.

**VI.**

Sredstva iz točke V. ove Odluke raspodijelit će se na područjima jedinica lokalne samouprave prema indeksu razvijenosti, i to 50 % sredstava jedinicama koje su prema vrijednosti indeksa razvijenosti razvrstane u prvu skupinu, 25 % sredstava jedinicama koje su prema vrijednosti indeksa razvijenosti razvrstane u drugu skupinu, 15 % sredstava jedinicama koje su prema vrijednosti indeksa razvijenosti razvrstane u treću skupinu i 10 % sredstava jedinicama koje su prema vrijednosti indeksa razvijenosti razvrstane u četvrtu skupinu.

**VII.**

 Ministarstvo regionalnoga razvoja i fondova Europske unije i Ministarstvo poljoprivrede raspisat će javne pozive temeljem programa iz točaka III. i IV. ove Odluke na godišnjoj razini, u skladu sa sredstvima iz točke V. ove Odluke.

**VIII.**

 Ova Odluka stupa na snagu danom donošenja.

Klasa:

Urbroj:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

U skladu sa Programom Vlade Republike Hrvatske za mandat 2020.-2024. i Operativnim programima nacionalnih manjina za razdoblje 2021.-2024. provode se programi za financiranje projekata lokalne infrastrukture i ruralnog razvoja na područjima naseljenim pripadnicima nacionalnih manjina.

Vlada Republike Hrvatske Odlukom provodi aktivnost Operativnih programa nacionalnih manjina za razdoblje 2021.-2024. kojom je predviđena financijska podrška i posebni razvojni instrumenti kojima će se osigurati minimalni standard komunalne i socijalne infrastrukture kao i financijski instrumenti obiteljskim poljoprivrednim gospodarstvima koji ne mogu participirati u postojećim kreditnim linijama na područjima povratka prognanika i izbjeglica te na područjima gdje povijesno žive i pripadnici nacionalnih manjina, a koja su demografski, ekonomski ili socijalno oslabljena i značajno ispod prosjeka nacionalne razvijenosti.

Programi se provode na području jedinica lokalne samouprave koje su u skladu sa Zakonom o regionalnom razvoju Republike Hrvatske (Narodne novine, broj 147/14, 123/17 i 118/18) i Odlukom o razvrstavanju jedinica lokalne i područne (regionalne) samouprave prema stupnju razvijenosti (Narodne novine broj 132/17) stekle status potpomognutog područja i s udjelom više od 5% pripadnika nacionalnih manjina u stanovništvu prema Popisu stanovništva iz 2011. godine*.*

Ministarstvo regionalnoga razvoja i fondova Europske unije i Ministarstvo poljoprivrede u okviru svojih djelokruga financirat će u razdoblju 2021. – 2023. godine projekte lokalne infrastrukture i ruralnog razvoja na području provedbe programa.

Sredstva za provedbu programa iz ove Odluke u 2021. godini osigurana su u Državnom proračunu Republike Hrvatske za 2021. godinu i projekcijama za 2022. i 2023. godinu kako slijedi:

* iznos od 20.000.000,00 kuna u razdjelu Ministarstva regionalnoga razvoja i fondova Europske unije na aktivnosti K680046 – Poboljšanje infrastrukture na područjima naseljenim pripadnicima nacionalnih manjina
* iznos od 20.000.000,00 kuna u razdjelu Ministarstva poljoprivrede na aktivnosti A820058 – ZPP – Mjere ruralnog razvoja

U 2022. i 2023. godini u iznosu od:

* 20.000.000,00 kuna godišnje na pozicijama Ministarstva regionalnoga razvoja i fondova Europske unije,
* 20.000.000,00 kuna godišnje na pozicijama Ministarstva poljoprivrede